སྤྱིར་བཏང་མི་མང་ནང་བཀའ་ཤག་གི་གནང་སྟངས་ལ་འདོད་བློ་མ་ཁེངས་པའི་ཞི་རྒོལ་ག་ས་གང་དུ་བྱུང་སྟེ།སྲིད་སྐྱོང་གནམ་ཐང་ནས་ལྐོག་བྲོས་གནང་བ།བོད་མི་མང་སྤྱི་འཐུས་ལྷན་ཚོགས་ལ་ཞིབ་འཇུག་ཚོགས་ཆུང་ཞིག་འཛུགས་དགོས་པའི་རེ་འདུན་འདོན་བཞིན་པའི་གནས་ཚུལ་ལ་མ་ལྟོས་པར།བཅའ་ཁྲིམས་རིན་པོ་ཆེའི་དགོངས་དོན་སྤྱི་དང་།ལྷག་པར་༧གོང་ས་ཆེན་པོས་ཆབ་སྲིད་དང་འཛིན་སྐྱོང་གི་ཐུགས་འགན་མི་མང་ལ་གསོལ་བསྩལ་གྱིས་སྐད་གྲགས་ཅན་གྱི་བཅའ་ཁྲིམས་བསྐྱར་བཅོས་ཐེངས་༢༥་རྗེས།བོད་མི་མང་སྤྱི་འཐུས་ལྷན་ཚོགས་ནི་སྔར་ལས་ཀ་བ་གསུམ་གྱི་ཁྲོད་ཐུགས་འགན་ལྕི་ཤོས་དང་སྐུ་དབང་ཆེས་ཆེ་ཤོས་ཆགས་ཡོད་ལ།༧གོང་ས་ཆེན་པོའི་རྒྱལ་སྲིད་སྐུ་དབང་བཅའ་ཁྲིམས་རིན་པོ་ཆེ་ལས་ཕྱིར་བསྡུ་དང་ཀ་བ་གསུམ་ལ་ཆ་བགོས་བྱས་པའི་ནང་མང་ཆེ་བ་བོད་མི་མང་སྤྱི་འཐུས་ལྷན་ཚོགས་ལ་གནང་ཡོད་པས།བོད་མི་མང་སྤྱི་འཐུས་ལྷན་ཚོགས་ཀྱི་ད་ལྟའི་ཁྲིམས་སྒྲིག་གི་འགྲོ་སྲོལ་འདི་ཉིད་ནི་རང་རེའི་དབུས་བོད་མིའི་སྒྲིག་འཛུགས་ཀྱི་སྙིང་བོར་གྱུར་ཡོད་ལ།དབུས་བོད་མིའི་སྒྲིག་འཛུགས་སམ་དེའི་བཅའ་ཁྲིམས་རིན་པོ་ཆེ་ནི་བོད་མི་མང་སྤྱི་འཐུས་ལྷན་ཚོགས་སྙིང་པོའམ་གཙོ་བོར་གྱུར་བའི་འཛམ་གླིང་ནང་མང་གཙོའི་སྒྲིག་འཛུགས་ཆེ་ཁག་གི་བཟང་ཆ་ཕྱོགས་གཅིག་ཏུ་བསྡུས་པའི་ཐུན་མོང་མ་ཡིན་པའི་གཞུང་ངམ་སྒྲིག་འཛུགས་ཤིག་ཡིན་པ་ངེས་པར་དུ་མཁྱེན་དགོས་ལ།ཚུལ་འདི་རྣམས་ལ་བསམ་བློ་གཏོང་སྐབས།གོང་དུ་ཞུས་པ་བཞིན།མི་མང་གིས་རེ་འདུན་གནང་མིན་ལ་མ་ལྟོས་པར།སྤྱི་འཐུས་ལྷན་ཚོགས་དང་ཡང་ན་དེའི་རྒྱུན་ལས་ནས་ཐད་ཀར་བཀའ་ཤག་སྐོང་འགུག་གིས་ཉན་ཞིབ་བྱེད་པ།དཔེར་ན་ད་ཐེངས་ཀྱི་གནད་དོན་འདི་ལྟ་བུར་ཞིབ་འཇུག་ཚོགས་ཆུང་བཙུགས་ཏེ་དོན་གཅོད་ལས་མཚམས་འཇོག་རྒྱུའི་ཐག་གཅོད་ངང་འཐེན་གནང་བ་སོགས་ཅི་འགབ་གནང་ཆོག་པ།གནང་དགོས་པའི་ཁྲིམས་ཀྱི་ལམ་སྟོན་དང་ཐུགས་འགན་གཉིས་ཀ་ཡོད་ཀྱང་།དེའི་ལམ་དུ་ཕེབས་མ་ཐུབ་པར་བསམས་ཚེ་བདག་ནི་ངོ་ཚ་ཞིང་ཞེ་འདར་ཏེ་འདུག་བཟོད་ཀྱང་མི་བདེ་བའི་ཚོར་བ་ཐེངས་མང་བྱུང་བས།མི་མང་གི་མདུན་དུ་དགོངས་སེལ་ཞུ་རུ་བཅར་དགོས་དོན་གཙོ་བོ་དེ་ཡིན།